मैं यहां यह भी बताना चाहूंगा कि आप टीना डाबी की परिस्थितियों को कसौटी मानकर कभी मत चलें। वह एक सर्वोत्तम परिस्थिति थी, जो बहुत कम लोगों को मिलती है अन्यथा 75 प्रतिशत सफल विद्यार्थी तो वे होते हैं, जिन्होंने अपनी विषम परिस्थिति को ही अपनी सफलता का आधार बनाया होता है। ऐसी बहुत सी सच्ची कहानियां आप जानते ही होंगे। मुझे ऐसा लगता है कि परिस्थितियों वाला यह बिन्दु कुछ ऐसा भ्रमात्मक तथ्य है, जिसका इस्तेमाल अधिकांश विद्यार्थी अपनी-अपनी असफलताओं को जस्टिफाई करने के लिए करते हैं। अन्यथा यह उतनी बड़ी बाधा नहीं है, मेडीकल साइन्स की पढ़ाई की तरह कि जो आपसे बहुत अधिक संसाधनों की मांग करती हो। मैं इसे सिविल सर्विस परीक्षा की सबसे बड़ी खूबी, इसकी सबसे बड़ी खूबसूरती और इसकी सबसे बड़ी ताकत भी मानता हूं, जो इसे सचमुच में लोकतांत्रिक भी बना देती है। लोकतांत्रिक इस मायने में कि इसे वह कोई भी कर सकता है, जो इसे सचमुच में करना चाहता है, जिसमें आप भी शामिल हो सकते हैं।